यह अविस्मरणीय है कि कुण्डलिनी का जागरण साधना की सफलता हेतु अनिवार्य अथवा वाञ्छित नहीं है. बहुत-से साधक कुण्डलिनी के जाग्रत हो जाने पर उसे सँभाल नहीं पाते और अपने मूल उद्देश्य से भटक जाते हैं क्योंकि कुण्डलिनी कल्पना में ले जाती है और कल्पना को नियन्त्रित करना अति दुष्कर हैै. कल्पना से बचकर रहना अपेक्षाकृत सरल होता है. केवल सुषुम्ना की सहायता से भी साधना पूरी की जा सकती है. इस साधना में जैसे-जैसे उन्नति होती जाती है वैसे-वैसे कुण्डलिनी जाग्रत होती जाती है अर्थात् जो चक्र जाग्रत कर लिया जाता है उस तक कुण्डलिनी उठ जाती है. इस साधना में “चैतन्यवृद्धि” (growth of consciousness) व “अन्तरात्मा के जागरण” (awakening of conscience) की चेष्टा की जाती है. यह साधना “राजयोग” कहलाती है. इसे “अष्टांग योग” भी कहते हैं. यम, नियम, आसन, प्राणायाम, प्रत्याहार, धारणा, ध्यान व समाधि – इसके ८ अंग हैं. प्रथम ५ अंगों का समूह “बहिरंग” कहलाता है तथा शेष ३ अंगों का समूह “अन्तरंग”. बहिरंग साधन है तथा अन्तरंग साध्य है. भगवान् श्रीकृष्ण ने राजयोग को “आत्मसंयमयोग” कहा है. गीता के चतुर्थ अध्याय के २७वें श्लोक में इसका संकेत है तथा षष्ठ अध्याय में इसका विधिसहित वर्णन है. चैतन्यवृद्धि व अन्तरात्मा का जागरण समस्त साधनाओं का अनिवार्य अंग है. राजयोग में इस पर सीधे ही (directly) कार्य किया जाता है तथा अन्यों में प्रकारान्तर से (indirectly).